SIRI แรงต่อ 6% จับตายอดโอนเดือนนี้ 9 พันลบ. ดันกำไรทั้งปี “นิวไฮ” รอบ 38 ปี
SIRI พุ่งต่อ 6% คาดเดือน ธ.ค.นี้ ยอดโอนสูง 9 พันล้านบาท ทำสถิติสูงสุดเป็นประวัติการณ์ หนุนทั้งปีเข้าเป้า 3.5 หมื่นล้านบาท โตนิวไฮในรอบ 38 ปี
SIRI พุ่งต่อ 6% คาดเดือน ธ.ค.นี้ ยอดโอนสูง 9 พันล้านบาท ทำสถิติสูงสุดเป็นประวัติการณ์ หนุนทั้งปีเข้าเป้า 3.5 หมื่นล้านบาท โตนิวไฮในรอบ 38 ปี
1 ธ.ค. 2565

ผู้สื่อข่าวรายงานว่า วันนี้ (1 ธ.ค.65) ราคาหุ้น บริษัท แสนสิริ จำกัด (มหาชน) หรือ SIRI ณ เวลา 10:04 น. อยู่ที่ระดับ 1.67 บาท บวก 0.10 บาท หรือ 6.37% สูงสุดที่ระดับ 1.68 บาท ต่ำสุดที่ระดับ 1.59 บาท ด้วยมูลค่าการซื้อขาย 214 ล้านบาท

ด้าน นายอุทัย อุทัยแสงสุข ประธานผู้บริหารสายงานปฏิบัติการ SIRI เปิดเผยว่า แนวโน้มยอดโอนกรรมสิทธิ์ในเดือน ธ.ค.นี้ น่าจะอยู่ที่ระดับ 9,000 ล้านบาท ซึ่งเติบโตทำสถิติสูงที่สุดเป็นประวัติการณ์ภายในเวลาเพียง 1 เดือน หรือเติบโต 67% จากช่วงเดียวกันของปีก่อน โดยมาจากยอดโอนกรรมสิทธิ์จากโครงการแนวราบประมาณ 5,000 ล้านบาท และยอดโอนกรรมสิทธิ์จากโครงการคอนโดมิเนียมประมาณ 4,000 ล้านบาท
ทั้งนี้ ยอดโอนกรรมสิทธิ์ที่ทำผลงานได้ดีในช่วงธ.ค. จะส่งผลให้บริษัทประสบความสำเร็จได้ตามเป้าหมายยอดโอนทั้งปี 65 จะอยู่ที่ 35,000 ล้านบาท รวมทั้งผลักดันให้กำไรสุทธิให้เติบโตสูงสุดทำสถิติใหม่ (New Record High) ในรอบ 38 ปี ทั้งในรายไตรมาส และรอบปีนับตั้งแต่ก่อตั้งบริษัท ขณะที่ภาพรวมการเติบโตนับจากนี้ SIRI จะเป็นบริษัทที่มีอัตราการเติบโตอย่างต่อเนื่องในระยะยาว ทั้งในด้านยอดขาย รายได้ และกำไร